**ЖСН 690905400197**

**РЕСМИ ІС ҚАҒАЗДАРДЫ ЖҮРГІЗУ ЖОЛДАРЫ**

**Әл-Фараби атындағы Қазақ ұлттық**

 **университетінің доценттері,**

**филология ғылымының кандидаты**

**Рамазанова Шайгүл Әмірғалиқызы,**

**Иманқұлова Салтанат Меркібайқызы**

**Алматы қ., Қазақстан**

**Shaigul69@mail.ru**

 **Түйіндеме:**

 Мақалада мемлекеттік тілді оқыту мен қалыптастырудың алуан түрлі жолдары егжей-тегжейлі, жан-жақты, нақтылы, деректі түрде қарастырылды. Деректер мен дәйектерге сүйенген мақалада қазақ халқының ұлттық ерекшеліктері мен ой-танымдары сарапталды. Студенттер санасында ұлттық этика мен эстетиканы қалыптастырудың жолдары, техникалық құралдарды қалыптастыру амалдары нақтыланды.

 «Мәңгілік ел» бағдарламасының бағыттарын қамтитын деректер мен сандарды сөйлету жолдары іздестірілді. Іс қағаздарын жатқа айту, есіне сақтаудың, тыңдаушы табиғатында ұлттық сананы қалыптастыру қағидалары қоса қарастырылды.

 **Резюме:**

 В статье детально, разносторонне, точно, конкретно рассматриваются разные способы обучения и формирования государственного языка. Национальные особенности и мировоззрение казахского народа описываются в статье, основанном на фактах и сведениях. Способы формирования национальной этики и эстетики в сознании студентов, способы формирования технических средств были конкретизированы.

Пути передачи сведений и цифр, охватывающих напрвлений программы «Вечная страна» были исследованы. Принципы чтения наизусть, запоминания делопроизводства, формирования национального сознания в натуре слушателя были также расмотрены.

 **Resume:**

 In the article different ways of teaching and formation of the state language are considered in details, versatily, precisely, concretely. National features and worldview of the Kazakh people are described in the article, based on facts and data. Ways of formation of national ethics and esthetics in the consciousness of students, ways of formation of technical means were concretized.

Ways of transfering the data and figures, covering directions of the programme "Eternal Country" were investigated. The principles of reading by heart, memorizing the office-work, formation of national consciousness in the nature of the listener were also considered.

 Бүгінгі білім саласындағы басты мақсат оқытушылар тәжірибесін ұрпақтан-ұрпаққа жеткізіп отыру. Бұл үшін білім беру жүйесі мен оқытушының, студенттердің өз бетінше жұмыс істеуі және өз қабілетін дамытуға күш-жігері бағытталуы керек. Пәнді оқытудың өзіндік әдістемесі бар, оны іске асырудың тиімді әдіс-тәсілдері де бар. Ол әдіс-тәсілдерді пайдалана отырып сабақты қызықты өткізуге болады. Мысалы, Ресми іс қағаздарын жүргізу жолдары көп, солардың бірі – ұлттық сананы қалыптастыру, яғни ұлт ұрпағын ұлттық рухта тәрбиелеу болып табылады. Іс қағаздарын оқыту арқылы ұлттық сезім мен сенімді қалыптастыруда «Мәңгілік ел» бағдарламасының маңызы зор. «Мәңгілік ел» мемлекет мүддесін көздейді, ел болашағын қалыптастырады, мемлекеттік тілдің дамуына жол ашады.

Мемлекет – ресми тілде сөйлеп, ресми тілде іс-қағаздарын толтырушы, сондықтан да ресми іс қағаздарының да қалыптасқан тілі болады... Ресми іс қағаздарының басым бөлігі сан есімдерден тұрады... Сол себепті сан есімдерді меңгертуге мейлінше мән беру – құрамдас қажеттілік. Бір ғана өмірбаянның өзінде бірнеше түрлі сан есімдер көбінесе реттік сан есімдер кездеседі. Тіпті өмірбаянды былай қойғанда, күнделікті толтырылатын сауалнаманың өзіне де сан есімдермен жауап беруге тура келеді. Өмірбаянды оқыту барысында студентке тек өзінің ата-аналары ғана емес, жеті атасына дейінгі мәліметтерді білгізу өте орынды. Жеті атасының аты-жөнін ғана емес, істеген ісін, айналысқан кәсібін, отбасылық дәстүрінен де ақпарат алғызып, жазғыза білу – адамның арғы ата-тегінен хабар беріп қана қоймайды, ата-бабаларына деген қызығушылықты оятып, ұрпақ жалғастығына жол ашады. Оқытудың кез-келген түрі адам санасына сәуле түсіріп, адам жүрегін толқыта алмаса – бәрі бекер болады. Оқу арқылы адам өзінің кім екенін ауық-ауық есіне түсіріп, кім болатынын армандау керек. «Жеті атасын білмеген – жетімдіктің белгісі» дейді қазақ, сондықтанда әр адам өзінің жеті атасы туралы жете білу – өзіңнің түп-тамырыңды, кім екеніңді білу болып табылады, әрине аяқ-асты жеті атасын атағанымен үйге берілген тапсырма барысында, жеті атасын түгелдей сұрастырып жазып келу тапсырылады. Тіпті жеті санының киелі сан екенін айта кету де орынды, жеті күн, жеті қазына, жеті жұрт, жеті қат көк ұғымдарына түсінік беріп, жеті атаны білу де қасиетті, қалыптасқан қағида екенін де ескерте кеткен абзал. Өмірбаянды оқыту барысында да басты бағыт – адам санасына саңылау ашу. Ақын Жарасқан Әбдірәшевтің:

 Атағы бар, аты бар өңірге аян,

 Ойлануда бұл күнде не бір ноян...

 Өзгертуге болады өзіңді де

 Өзгертуге келмейді өмірбаян

деген жолдары әркімге қаратылып айтылғандай... Өмірбаян – өзің, өзіңді өзің қолға алмасаң, өмірбаян өзгермейтінін баса айтып, ұлы адамдардың өмірбаянынан дәйекті деректер келтіру – сабақ сапасын арттыра түседі. Әр адамның өмірбаянынан ел өмірбаяны, тарихы түзіледі, сол себепті адам баласы әрбір қадамын аңдап басып, қате жібермеу керектігіне жете көңіл бөлінеді. Әрбір студенттің туған күндері атақты адамдардың туған күндерімен сәйкес келуі мүмкін, сондықтан да сол күні болған тарихи оқиғалар мен дүниеге келген ұлы адамдар туралы ақпарат жинап, жазып келуге болады.

 Өмірбаянды оқыту барысында студенттің сауатты сөйлеуі мен жаза білуі, сабақтың сан түрлі міндеттерінің біреуі ғана, ал ең бастысы, ең негізгісі – әр адамның өмірбаянын еселі еңбек пен тағылымды тәрбие құрайтынын, адалдық пен әділдік әрдайым атқосшы екенін жеткізе білуіміз шарт, адамның өткен өмірін өзгерте алмайтыны, тек баяндауға ғана мүмкіндігі болатыны да бірсыпыра мысалдар арқылы айтылып, жазылғаны жөн. Сабақ өту барысында ата-анаға, әсіресе анаға адам баласының қарыздар екенін түсіндіру оқытушының міндеті. Ұлағатты ұстаз ұлтын ұлықтайды, ұлтының баға жетпес байлығының бір түйірін болса да ұрпағының бойына сіңіруге асығады. Олай болса, ата-ана туралы ұлы адамдардың айтқан сөздерін, қазақ мақал-мәтелдерін қоса пайдаланып, тыңдаушының табиғатында оң өзгеріс жасауға талпынған дұрыс.

 Сонымен бірге туған жер туралы ұғымдарды да осы сабақта саралап, әркімнің туған топырағы - өзінің Меккесіндей көрінетінін, Меккеге үш рет арқалап барсаң да ананың алдындағы парыз өтелмейтінін нақтылы мысалдар арқылы дәлелдеп түсіндіру ғана емес, тыңдаушы табиғатына барлау жасау, сан алуан сауалдарға жауап арқылы ата-ана мен баланы жақындастыратын күйге келуіміз қажеттілік. Бірқатар мақалдардың мәні мен мазмұнын қолма-қол аша кеткен де артықтық болмайды. Мәселен: «Ананың көңілі – балада, баланың көңілі далада», «Ата – балаға сыншы» сияқты мақалдарға тоқтала келе қарттар үйі, балалар үйі көбейіп келе жатқанын «Ата-ананың қадірін балалы болғанда білерсің, ағайынның қадірін жалалы болғанда білерсің»... сияқты мақалдардың мәнін ашып қана қоймай, нақтылы мысалдар, деректерді келтіре отырып, жас буынның ата-анасынан алыстап кетпеуіне мұрындық болуымыз керек. «Атаңа не қылсаң, алдыңа сол келеді» деген мақал да жас буынның жадында ұзақ жүру үшін өздері оқып, танысқан жазушы Д. Рамазанның «Келіндер» әңгімесіндегі қарттар үйіне өткізіп жіберген ана кейпінің суреттелген кезеңінен үзінді оқыту немесе «қарттар үйіндегі» қарттармен кездестіріп, олардың мұң-мұқтаждарын тыңдату да парыз. Түптеп келгенде адам өмірбаянының әрбір жаңа жолы (абзац) жаңа кезең ғана емес, жауапты міндет екенін етене ескертуге тиіспіз. Ұлтым – қазақ немесе орыс деген сөз, жай ғана ақпарат алмасу ғана емес, сол ұлттың ұлы не қызы болу үлкен жауапкершілік жүктейтінін де көзбен айтып, көңілмен жеткізе білу – ұстаз үлесінде. Дәл осы тұста Абайдың «Қалың елім, қазағым қайран жұртым» немесе Жұбан Молдағалиевтің «Мен қазақпын» поэмасынан үзінділер тыңдату, оқу, келтіру, Құрманғазының «Сарыарқа» күйінен немесе Ескендір Хасанғалиевтің «Атамекен» әнінен мысалдар келтіріп, табиғатына бойлата білуіміз борыш. Сөйтіп, өмірбаян тек қана іс қағазы ғана емес, нағыз өмір екенін ұғындыру ұлт рухына қызмет ету болып саналады... Өмірбаянды өту барысында әр тыңдаушы өзінің туған жерінің, туған анасын, туған әкесін суреттеу, өзі туған үйін көрсетудің еш әбестігі жоқ, яғни өмірбаян деген сөз, ол сенің өзің ғана емес, атаң, анаң, ата-бабаң, үрім-бұтағың, туған топырағың, туған ұлтың, туған Отаның екенін жан-жақты жеткізу, жас ұрпақтың санасын ояту, ұлтқа, жұртқа, ұрпаққа, ата-бабаға, ата-анаға ыстық ықыласын туғызу – ұлттық тәрбиеге де, патриоттық тәрбиеге де, имандылық тәрбиесіне де жол салады. «Өзінің елін сүйе алмайтын адам ештеңені де сүйе алмайды» деп француздың атақты ақыны Д. Байрон айтқандай, тақырыптың қай-қайсысы да ел мен ұлтқа ат басын тіремей өтуі мүмкін емес.

 Өмірбаянды жатқа айтып, жатқа жаза білу өз алдына бір сабақ болса, өмірбаянның өмірі өзгермейтін құрамдас бөліктері ата-ана, туған жер, туған күнің, туған жылың туралы мол мәліметтер бере білу де тыңдаушының тілге деген қызығушылығын тудырып, туған жер, туған ұлтына деген махаббатын оятып, қозғау салатын екінші сабақ. Тақырыптың аты өмірбаян болғанымен, өмірбаян ішінде баяндалатын бейнелердің біртұтас галереясын (жиынтығы, көрме) жасау – сабақтың сапасын арттырып қана қоймайды, тыңдаушының санасында серпіліс туғызады. Сабақ атаулының басты мақсаты да – тыңдаушының тұла бойына жылу жүгірту, жарық тарату, санасын ояту, өзгерту, мүлде жаңа адам жасау.

 Өмірбаянды өту барысында өз бетімен орындайтын жұмыстар мен аудиторияда атқарылатын тапсырмалар тізбесін жасап алған жөн. Мысалы, «Атамекен», «Мен – қазақпын», «Қалың елім, қазағым – қайран жұртым», «Сарыарқа», «Ана туралы жыр», «Әкем-әнім» немесе әке туралы әндерді таспаға немесе ұялы телефонға жазып келу жүктеледі. Яғни, сабақ басталғанда тыңдаушы өз өмірбаянын жатқа айта бастағанда да немесе ресми үлгісін түгел айтып бітіріп, өз отбасы туралы еркін әнгімелеуге көшкен кезде, яғни анасы туралы айтқанда «Ана туралы жыр», әкесі туралы айтқанда «Әкем-әнім» туған жері туралы тебіренгенде «Атамекен», «Сарыарқа», ұлты туралы сөйлегенде, Жұбан Молдағалиевтің «Мен қазақпын» немесе Абайдың «Қалың елім, қазағым – қайран жұртым» әндері қосыла орындалып жатса құба-құп, қалай болғанда да, тыңдаушының дауысын ән немесе күй ырғағы жеңіп кетпеу жағын алдын-ала ойластырған да жөн. Адам санасында айрықша орын алатын оның өмірбаяны ғана емес, оның өмірбаянын түзуші жасаушы, жаратушы, жаңғыртушылар бар екенін білу, білу ғана емес «Уақытты босқа өткізу – ең ауыр шығын» (Ж.Бюффон) екенін жетесіне жеткізу – ұстаз ұстанымы, тындаушылардың еркін сөйлеуіне жол ашып қана қоймай, өзара жарыстырып отырған да дұрыс. Мысалы: Ата-ана, туған жер, отан туралы кім көп мақал немесе қанатты сөздер біледі екен, қатар мен қатар, топ пен топты жарыстыру, ата-ана, ел туралы әндер, жарысын өткізу де артықтық етпейді. Алайда, әңгімемізді сан есімдерден бастаған соң, сан есімдермен аяқтағанымызда абзал... Әсіресе реттік сан есімдерге жалғанатын жұрнақтарды қайта-қайта пысықтау мақсатымен, үйіңнің нөмірі нешінші, пәтеріңнің нөмірі нешінші, аудиторияның нөмірі нешінші, сен нешінші қатарда отырсың, туған жылың, туған күнің, яғни реттік санды білдіретін араб цифрына –ыншы,-інші қосымшалары дефис арқылы қай жерде жалғанатынын, қай жерде жалғанбайтынын және тағы басқа сан түрлі сұрақтар қою арқылы әрбір тыңдаушының тілін жаттықтырып, тақтаға қатесіз жазуын қадағалау да қажет.

 Оқытушының қиялы шексіз, шетсіз көкжиек іспетті болғанда ғана, шәкірт соның оннан бірін ғана бойына сіңіреді, яғни ақпараттың алуан түрлі және жаңаша жеткізу жолдары ғана тындаушының құлағын елең еткізуі мүмкін. Өмірбаянды оқыту арқылы ұлттық тәрбие мен тағлым таныту ұрпақтың ұлтшыл, Отаншыл болуына бағыт береді, жөн сілтейді. Мысалы, студенттерге халық аңызы негізінде құрылған «Соқыр ана» поэмасын тыңдата отырып ананың баласына деген махаббатын, баласының анасына деген мейрімсіз, қатыгездігін талдаттық. «Адасқанның алды жөн, арты соқпақ» деп Абай айтқандай, ұстаздың мақсаты да – «жөн сілтеу», «Артына соқпақ салушы» тыңдаушы болса керек. Біздің талдағанымыз бір ғана тақырып, оның өзі ресми іс қағазының бір бөлшегі, бір жапырағы.

 Ресми іс қағазының өзіне өң бітіріп, кеудесіне күн ұялату, ұлт мүддесіне қызмет еткізу - ұстаз қолында. Өмірдің де өлшеусіз емес екенін, өмірбаянның да өзгертуге келмейтінін, ата-ана, ата-баба, туған топырақ, туған ұлттың, туған Отанның сол өмірбаяныңның тұтас-тұтас тараулары екенін есте сақтату - ең үлкен үлгі. «Өмір де мысал өлең секілді ұзақтығымен өлшенбейді, мазмұнымен өлшенеді» деп Сенеке айтқандай, адам өмірінің мазмұны да осылай өмірбаянда жатса керек... Ал ресми іс қағаздарын осылай оқыту – мүлтіксіз міндет қана емес, ұлттық сананы саралаудың тиімді тәсілі.

**Пайдаланған әдебиеттер:**

1. Құнанбаев А. Екі томдық шығармалар жинағы. – Алматы: Жазушы, 1986 . –437 б.
2. Молдағалиев Ж. Мен қазақпын. Алматы: Жазушы, 1972. – 320 б.
3. Әбдрашев Ж. Перзент парызы. Алматы: Жалын, 1980. –112 б.
4. Эстетика. Словарь. М.: Лининиздат. 1972 . –С.570.
5. Деловых бумаг на разных языках. М.: Гослитиздат, 1966. –С. 340.
6. Дүйсембекова Л. Қазақ тілі: іс қағаздарын жүргізу. Алматы: «Мемлекеттік тілді дамыту институты» ЖШС, 2011. –400 б.
7. Рамазан Д. Алланың әмірі . Алматы: Жазушы, 2009. –240 б.
8. Қазақ мақал-мәтелдері. Құраст. Ө.Тұрманжанов. Алматы: Ана тілі, 1997. –184 б.
9. Сенека Луций. Собр.соч. –М.: Гослитиздат, 1968. – С.510.

Аты-жөні, тегі:\_\_\_Рамазанова Шайгүл Әмірғалиқызы\_\_\_\_\_

Иманқұлова Салтанат Меркібайқызы

Ғылыми дәрежесі және ғылыми атағы: \_\_\_ф.ғ.к., доцент\_\_\_\_\_\_\_

Жұмыс орны: \_\_Қазақ ұлттық университеті\_\_\_\_\_\_\_\_\_\_\_\_\_\_\_\_\_

Мекенжайы: \_\_\_\_Алматы қаласы \_\_\_\_\_\_\_\_\_\_\_\_\_

Телефоны, E-maіl:\_\_\_87016661027\_shaigul69@mail.ru, isalta\_69@mail.ru\_\_\_\_\_\_

Баяндама тақырыбы, секциясы: \_\_\_Ресми іс қағаздарды жүргізу жолдары\_\_\_\_\_\_\_\_\_\_\_\_\_\_\_\_\_\_\_

Автордың конференцияға келу мүмкіндігі: \_\_\_\_\_\_\_\_----\_\_\_\_\_\_\_\_\_\_\_\_